Zuma bring voorwaardelike aansoek oor hersiening van Madonsela-verslagPres. Jacob Zuma (31 Mei 2017) Foto: Elmond Jiyane/GCIS Pres. Jacob Zuma het ŉ voorwaardelike teenaansoek gebring teen die DA se aansoek in die Pretoriase hooggeregshof vir ŉ bevel dat hy die voormalige openbare beskermer Thuli Madonsela se opdrag, om staatskaping te ondersoek, geïgnoreer het. Zuma se aansoek is voorwaardelik omdat dit net van toepassing sal wees indien die hof, soos die DA beweer, oorweeg dat sy regsuitdaging van Madonsela se verslag nie die noodsaaklikheid van regstellende optrede verhoed nie. Madonsela het opdrag gegee dat ŉ geregtelike kommissie van ondersoek aangestel moet word om haar bevindings te ondersoek, maar Zuma staan dit teen op die gronde dat haar opdrag, dat die hoof van die ondersoek deur hoofregter Mogoeng Mogoeng aangestel moet word, inmeng met sy presidensiële mag om die regter aan te stel wat dié ondersoek moet lei. Die DA voer aan die enigste manier dat die president regmatig nie haar opdrag kan nakom nie hangende die hersiening, is dat ŉ aansoek gebring moet word vir ŉ tussentydse hofbevel wat die implementering daarvan opskort. Die party het ook die hof versoek om hom te beveel om haar verslag na te kom en dat ŉ ondersoek moet voortgaan. “Pres. Jacob Zuma het vandag, 12 Junie 2017, ŉ voorwaardelike teenaansoek gebring in die saak van die DA teen die president van die Republiek van Suid-Afrika en nog ŉ party,” het Zuma se kantoor gesê. Volgens Zuma se regsadvies, teenstrydig met die DA se aansoek, mag hy nie Madonsela se bevindings en regstellende aksie nakom nie, indien daar rede is om die akkuraatheid daarvan in twyfel te trek nie. Sy prokureurs het verder aangeraai dat, indien hy in hierdie stadium daaraan sou voldoen, sou die hersieningsaansoek akademies van aard wees. Indien die hof egter bevind dat die hersieningsaansoek nie outomaties die implementering van Madonsela se verslag intussen opskort nie, versoek hy dat dit opgeskort word. “Die president is aangeraai om ŉ voorwaardelike aansoek te bring, sodat die ware dispuut in die hersieningsaansoek die volle aandag van die hof geniet en dat verdere uitstel verhoed word.” Die hersiening is geskeduleer vir die middel van September. Die DA versoek intussen ander politieke partye om hulle te ondersteun dat ŉ ad hoc-komitee in die parlement aangestel moet word om alle bewerings van die Gupta-familie se invloed oor die president, minister en openbare ondernemings ondersoek moet word. Madonsela se verslag is in November vrygestel. Sy het bevind daar is aanduidings dat die familie die president se besluite wou beïnvloed en dat hulle, deur noue bande met onder andere die voormalige hoof van Eskom, Brian Molefe, winsgewende kontrakte met die staat bekom het. Zuma het geweier om op Madonsela se vrae te reageer toe sy ŉ onderhoud met hom wou voer tydens haar ondersoek. E-posse van persone wat met die Gupta-familie verbind word, het die afgelope paar weke uitgelek en het verdere bewerings van omvattende staatskaping tussen die familie en regeringsmaatskappye aan die lig gebring.